
МОНГОЛ УЛСЫН ИХ ХУРЛЫН
[bookmark: _h06h22z21kh1]ТОГТООЛ

2026 оны 07 сарын 02 өдөр     		            Дугаар 51                     Төрийн ордон, Улаанбаатар хот


   Монгол Улсын 2025 оны төсвийн 
   гүйцэтгэл баталсантай холбогдуулан 
   авах зарим арга хэмжээний тухай

Монгол Улсын Их Хурлын тухай хуулийн 5 дугаар зүйлийн 5.1 дэх хэсэг, Монгол Улсын Их Хурлын чуулганы хуралдааны дэгийн тухай хуулийн 74 дүгээр  зүйлийн 74.7 дахь хэсгийг үндэслэн Монгол Улсын Их Хурлаас ТОГТООХ нь:

1.Монгол Улсын 2025 оны төсвийн гүйцэтгэл баталсантай холбогдуулан дараах арга хэмжээг авч хэрэгжүүлэхийг Монгол Улсын Засгийн газар /Н.Учрал/-т даалгасугай:

	1/төсвийн тусгай шаардлагыг зөрчсөн тохиолдол бүрийг бодитой илрүүлж, хуульд заасан хариуцлага хүлээлгэх арга хэмжээг авах, Монгол Улсын 2025 оны нэгдсэн төсвийн гүйцэтгэл, Засгийн газрын санхүүгийн нэгтгэсэн тайланд хийсэн аудитын тайланд дурдагдсан дүгнэлт, зөвлөмжийн хэрэгжилтийг хангаж ажиллах;

	 2/энэ тогтоолын 1.1 дэх дэд заалтад заасан хууль зөрчсөн үйлдэл,  аудитын дүгнэлтэд дурдсан давтагдаж байгаа болон нийтлэг алдаа, зөрчлийн бодит шалтгааныг судлан, түүнийг арилгах арга хэмжээг авах, цаашид давтан гаргахгүйгээр төсвийн сахилга батыг бэхжүүлж, хариуцлагыг сайжруулах;

	3/холбогдох хууль эрх зүйн орчныг боловсронгуй болгох шаардлагатай дараах асуудлаар санал боловсруулж, Монгол Улсын 2027 оны төсвийн төслийн хамт Улсын Их Хуралд өргөн мэдүүлэх:

		а/Монгол Улсын нэгдсэн төсвийн гүйцэтгэлд аудит хийж, дүгнэлт гаргах, түүнийг Улсын Их Хуралд өргөн мэдүүлэх, хэлэлцүүлж, батлуулах хугацааны цаглаварт дүн шинжилгээ хийж, бодит нөхцөл байдалтай уялдуулан өөрчлөлт оруулах;

		б/төсвийн гүйцэтгэлийн үр дүнг бодитой тодорхойлохын тулд хөгжлийн бодлого төлөвлөлтийн баримт бичигт тусгагдсан төсвийн захирагч бүрийн хүрэх үр дүнгийн төлөвлөлттэй гүйцэтгэлийг харьцуулан үнэлэх шалгуур үзүүлэлтийг бий болгох, салбар бүрээр ил тод, нээлттэй хэлбэрээр хэлэлцүүлдэг байх шаардлага тогтоож, түүнд нийцүүлэн төсвийн гүйцэтгэлийг тайлагнадаг байх;
		
		в/Төсвийн болон Төсвийн тогтвортой байдлын хууль тогтоомжоор нэгдсэн төсвийн төлөвлөлт, гүйцэтгэл, тайлагналтад тавигдаж байгаа төсвийн тусгай шаардлагыг нэгэн зэрэг хангахад зөрчил үүсгэж болзошгүй зарим зохицуулалтыг судалж, хууль тогтоомжийн нийцлийг бүрэн хангуулах; 

			г/Монголбанкны жилийн төсөв болон түүний гүйцэтгэлийг Улсын Их Хурлын холбогдох Байнгын хороогоор хэлэлцүүлдэг байх;

			д/Улсын Их Хурлын хэлэлцүүлгийг бодит үр дүнтэй болгохын тулд төсвийн гүйцэтгэлийг төрийн болон орон нутгийн өмчит хуулийн этгээдийн төсвийн гүйцэтгэлийн тайлан, түүнд хийсэн аудитын дүгнэлт, бусад төсөвт байгууллагуудын төсвийн гүйцэтгэлийн тайлан, түүнд хийсэн аудит, Засгийн газрын санхүүгийн нэгтгэсэн тайлан, түүнд хийсэн аудит гэсэн ангилалтайгаар хэлэлцдэг байх;

			е/төсвөөс санхүүжүүлэх урсгал зардлын эдийн засгийн ангилал, бүтцийг оновчтой тогтоох.
		
		4/төсвийн орлогын тогтвортой өсөлтийг хангах зорилгоор хөрөнгийн зах зээлийг хөгжүүлэх чиглэлээр үр нөлөө бүхий цогц арга хэмжээг хэрэгжүүлж,  дотоод, гадаадын хөрөнгө оруулагчдын хөрөнгө оруулалтыг эдийн засгийн өндөр өгөөжтэй, хөгжлийг дэмжих төсөл, хөтөлбөрт чиглүүлэх, Засгийн газрын өрийн удирдлагыг эрсдэлийг бууруулсан, оновчтой, тогтвортой зарчимд нийцүүлэн хэрэгжүүлэх;

	5/төрийн болон орон нутгийн өмчит хуулийн этгээдийн үндсэн үйл ажиллагааны онцлогоос хамааран валютын ханшийн эрсдэлийг бууруулах зорилгоор валютын ханшийн эрсдэлээс хамгаалах санхүүгийн шинэ бүтээгдэхүүн бий болгох, хөгжүүлэх асуудлаар Монголбанктай хамтран судалж, шаардлагатай эрх зүйн зохицуулалтыг бий болгох санал боловсруулах;

	6/төрийн өмчит банкны хугацаа нь дууссан зээлийн гэрээний дагуу төлөгдөх эргэн төлөлт, авлагыг үе шаттай барагдуулах төлөвлөгөөг жил бүрийн улсын төсөвт тусган батлуулах, хэрэгжилт, үр дүнг тогтмол тайлагнадаг тогтолцоог бүрдүүлэх;	

	7/төрийн байгууллага, төрийн өмчит компанийн засаглал, ил тод байдал, төсөв, санхүүгийн сахилга хариуцлагыг сайжруулах, ашигт ажиллагааг нэмэгдүүлэх, тухайн хуулийн этгээдэд хууль тогтоомжоор болон хувьцаа эзэмшигч, үүсгэн байгуулагчаас баталсан дүрмээр зөвшөөрснөөс бусад тохиолдолд дараах үйл ажиллагааг санхүүжүүлэхийг хязгаарлах:

	а/хувийн хэвшилтэй өрсөлдөх арилжааны шинжтэй үйл ажиллагааг эрхлэх;
	
	б/нийгмийн хариуцлагын хүрээнд үндсэн үйл ажиллагаанаас бусад чиглэлээр зарлага, санхүүжилт гаргах.

8/Улсын Их Хурлаар шийдвэрлэж, зөвшөөрснөөс бусад тохиолдолд төрийн өмчит хуулийн этгээдээс харилцан хамааралгүй бусад төрийн өмчит хуулийн этгээдэд, эсхүл төсвийн байгууллагад зээл олгохыг хязгаарлах;

	9/төрийн болон орон нутгийн өмчит хуулийн этгээдийн цалин хөлсний тогтолцоог тухайн этгээдийн санхүүгийн үйл ажиллагааны үр дүн, бизнес төлөвлөгөө болон техник, эдийн засгийн зорилтот түвшний хүрсэн үр дүн, өрсөлдөх чадвар ба үйл ажиллагааны цар хүрээ, эдийн засаг, нийгэмд үзүүлэх үр өгөөж зэрэг хүчин зүйлийг харгалзан гүйцэтгэлийн шалгуур үзүүлэлтэд үндэслэн тооцдог аргачлалд суурилан, уян хатан тогтоох зохицуулалтыг бий болгож нэвтрүүлэх.

	2.Төрийн болон орон нутгийн өмчит хуулийн этгээдийн олон жилийн насжилттай, зээлийн хугацаа нь хэтэрсэн болон найдваргүй болох эрсдэлтэй зээлийн авлагын үлдэгдлийг бодитоор тодорхойлж, аудит хийхдээ аудитын стандарт, холбогдох хууль тогтоомжийн нийцлийг хангаж ажиллахыг Үндэсний аудитын газар /С.Магнайсүрэн/-т даалгасугай.  

	3.Энэ тогтоолын хэрэгжилтэд хяналт тавьж ажиллахыг Монгол Улсын Их Хурлын Төсвийн байнгын хороо /Н.Наранбаатар/-нд даалгасугай.

